Samráðsgátt stjórnvalda

Umsögn um frumvarp menningar-, nýsköpunar- og háskólaráðherra til laga um breytingu á lögum um fjölmiðla nr. 38/2011.

Drög að frumvarpinu hafa verið birt í samráðsgátt. 
Helstu efnisatriði (skáletrað) og athugasemdir (punktar):
Umsóknar- og afgreiðsluferli er flýtt og fjölmiðlum gert að sækja um eigi síðar en 1. júní ár hvert.
· Á nýafstöðnu ári var stuðningur vegna ársins 2024 greiddur út á næstsíðasta degi desembermánaðar 2025. Það var óheppilegt en átti sér skýringu í því að frumvarp um framlengingu fyrirkomulagsins varð ekki að lögum á vorþingi 2025 og þurfti að endurtaka meðferð málsins á haustþingi 2025. 
· Fagnaðarefni er að nú standi til að hraða umsóknar- og afgreiðsluferli umsókna og að skila beri umsóknum eigi síðar en 1. júní. Ástæða hefði verið til að afgreiðslutíma úthlutunarnefndar hefði einnig verið markaður rammi, þótt á það sé minnst í athugasemdum við frumvarpið að nefndin sé bundin af málshraðareglu stjórnsýslulaga. 
Stuðningur verður veittur í tveimur deildum; annars vegar almennur stuðningur og viðbótarstuðningur hins vegar.
· Frumvarpið gerir ráð fyrir að fyrirkomulag almenna styrksins sé áfram áþekkt því sem hingað til hefur verið. Þó eru kostnaður vegna starfa á ritstjórn víkkaður út og nær nú einnig til starfa við myndstjórn, upptökustjórn, myndvinnslu, hljóðvinnslu, grafíska hönnun, umbrot, vefforritun og prófarkalestur. Þetta er jákvæð breyting því rök skorti til að undanskilja áður það sem sem nú hefur verið bætt við. Áfram er gert ráð fyrir að kostnaður vegna verktaka, sem leggja til efni eða annað af ofangreindu, sé stuðningshæfur.
· Frumvarpið gerir ráð fyrir að sækja megi um „viðbótarstuðning  vegna fréttaþjónustu í almannaþágu á landsvísu“. Þar eru sambærileg grunnskilyrði um hvaða kostnaður telst stuðningshæfur, en til viðbótar eru ákvæði um: 
· að ritstjórnarefni fjölmiðils sé að lágmarki helmingur efnis á móti auglýsingum
· að lágmarki sé fjórðungur efnis frumunnið á ritstjórn
· að efninu sé miðlað með fjölbreyttum hætti, t.d. blað, vef, hljóðvarp, hlaðvarp, sjónvarp. 
· ögn óljóst er hvaða samsetning dugar til að teljast fjölbreytt og þyrfti að bæta úr því svo umsækendur geti séð fyrir hvort skilyrðið er uppfyllt
· að ekki færri en 25 starfsmenn séu á ritstjórn (þ.e. í þeim störfum sem valda stuðningshæfum kostnaði) og að ritstjórn hafi viðbragðsgetu allan sólarhringinn
· Litið er svo á að þetta ákvæði sé á misskilningi byggt þótt það kunni að vera að erlendri fyrirmynd. Rökin fyrir ákvæðinu teljast rýr og virðist ákvæðið vera komið í drögin fyrir kunnáttuleysi á starfsemi fjölmiðla. Fjöldi starfsmanna á ritstjórnum segir ekkert fyrir um það hvort þeir teljist sinna fréttaþjónustu í almannaþágu – hvorki hvað varðar tæknilega þætti eins og mönnun vakta né möguleika þeirra til að sinna almannaþáguhlutverkinu. 
Óbreytt slær ákvæðið falskan tón og ýtir undir óhóflegan mannafla á ritstjórnum sem er ekki fallið til að draga úr rekstrarvanda einkarekinna miðla. 
Að óbreyttu eru aðeins tveir miðlar sem myndu skipta þessum viðbótarstuðningi á milli sín, Árvakur og Sýn. Skilaboðin til hinna er að þeir eigi ekki að sinna almannaþjónustuhlutverki eins og drögin skilgreina það eða að minnsta kosti draga úr því. Þannig yrði umfjöllun miðla sem því hafa sinnt en ekki uppfylla fjöldaskilyrðið rýrari og fjölmiðlaumfjöllun öll einsleitari.
Lagt er til að fjöldaviðmiðið verði því fellt brott. Til vara að það verði lækkað umtalsvert.
· að fjölmiðill sinni kosningaumfjöllun á landsvísu, kynni öll gild framboð til alþingis og helstu stefnumál og greini ítarlega frá úrslitum kosninga. Þetta eigi einnig við um forsetakosningar en ekki sveitarstjórnarkosningar.
· að þessi hluti stuðningsins skiptist jafnt á milli fjölmiðla sem uppfylla skilyrðin.
· Hámark kostnaðar er óbreytt; 25% af stuðningshæfum rekstrarkostnaði og 22% af fjárveitingu til verkefnisins. 
· Á það hefur verið bent að hliðstætt fyrirkomulag er fyrir hendi varðandi tímabundnar endurgreiðslur vegna kvikmyndagerðar á Íslandi. Þar er miðað við að 35% innlends kostnaðar. Erfitt er að rökstyðja að hlutfall í rekstri fjölmiðla eigi að vera annað en í kvikmyndagerð.
Frumvarpið gerir ráð fyrir að lögin taki þegar gildi og komi til framkvæmda árið 2026. Þá gildi þau til ársbyrjunar 2031. 
· Fram til þessa hefur stuðningskerfi varðandi fjölmiðla gilt í skamman tíma hverju sinni. Það er því sérstakt fagnaðarefni að lögunum sé afmarkaður 5 ára gildistími. Um leið undirstrikar það mikilvægi þess að vandað sé til verka og ofangreindar athugasemdir miða að því marki.
Í kynningu stefnunnar sem frumvarpsdrögin byggja á, í desember sl. kom fram að hluti auglýsingatekna Ríkisútvarpsins ættu að renna til einkarekinna miðla en að fyrirhugað væri að það yrði ekki fyrr en árinu 2027. Í fyrirliggjandi frumvarpi er ekki minnst á þetta atriði. Þá er einnig á það bent að séu áformin þessi verði gildistöku þess fyrirkomulags flýtt. Sem rök fyrir því nægir að benda á að í frumvarpinu sjálfu og athugasemdum með því kemur ítrekað fram að innlendir frjálsir fjölmiðlar standi höllum fæti og margir þeirra tapað tölunni á liðnum misserum og árum. Sama gildir um flótta hæfra blaða- og fréttamanna úr stéttinni á vit öruggara starfsumhverfis. 


Kópavogi, 12. mars, 2026.

